Suzann Pettersen gjør comeback
Det melder lpga.com. Pettersen ble gravid vinteren for halvannet år siden, og har ikke vært å se i en eneste turnering i 2018. Nå er golfpausen imidlertid over. – Jeg har kost meg hvert eneste sekund jeg har vært vekk fra golfen. Å bli mor har vært det største i livet mitt, og jeg er veldig glad for at jeg tok meg litt kvalitetstid vekk fra golfen, sier hun i et intervju med nettstedet. Samtidig understreker «Tutta» at hun nå er veldig klar for å komme tilbake. I morgen, fredag, skal hun spille lagturneringen Dow Great Lakes Bay Invitational i Michigan. Pettersen skal spille med Catriona Matthew. Men underveis i golfpausen var det slett ikke sikkert at Pettersen faktisk kom til å komme tilbake. – Første gang jeg tok i en golfkølle, var i USA nå i høst. Jeg hadde noen venner på besøk som var dødskeene på å spille golf. Etter å ha slått ti baller på rangen snudde jeg meg og sa: «Seriøst, har jeg drevet med det her i 20 år? Noe så kjedelig», sa Pettersen til TV 2 i januar.
«Tutta» har ikke spilt golfturnering siden 2017. Nå er hun snart å se tilbake på greenen.